Nasionale parke se gratis week sorg vir groot toename | Netwerk24
Deur Cara-Lee Dorfling 18 September 2019 10:48
Olifante in die Addo-Olifantpark naby Port Elizabeth in die Oos-Kaap. Foto: Gerhard Burger
Dié streek se nasionale parke sluit die Addo-Olifant, Tuinroete, Kamdeboo, Karoo en Bergkwagga in.
Luidens 'n verklaring van Sanparke het 30 657 Suid-Afrikaners van 8 tot 15 September – teenoor die 19 610 gedurende die parkeweek in 2018 – van die gratis toegang na hierdie vyf parke gebruik gemaak.
Die inisiatief, wat slegs Suid-Afrikaners die geleentheid gee om Sanparke se parke gratis te besoek, het in 2006 begin.
In die Frontier-streek het die Addo-Olifantpark die meeste besoekers gelok, en ook 'n 52%-toename teenoor verlede jaar getoon.
Die Tuinroete-park het vanjaar die grootste toename in besoekerstalle met 'n groei van 96% gedurende die gratis week gehad.
Fundisile Mketeni, Sanparke se uitvoerende hoof, sê die mikpunt van dié week is om alle Suid-Afrikaanse burgers die kans te gee om die natuurskoon van die nasionale parke te ervaar.
"Ons meen dat as mense trots op die nasionale parke is, sal hulle ook die belangrikheid van bewaring begryp," sê hy.
Die besoekerstalle het in die afgelope parkeweek ook landwyd met 52% gestyg en het 113 032 Suid-Afrikaners het die land se parke besoek.